টাঙ্গাওয়ালার ওই কথা শুনে মুকুল তার মুখ থেকে সিগারেটটা বার করে আবার প্যাকেটে ঢুকিয়ে রেখে আমার মুখের দিকে তাকাল। অন্ধকারে নির্জন রাস্তার মধ্যে দিয়ে আমাদের টাঙ্গা ছুটে চলেছে, মনিদের সাইকেল আমাদের থেকে একটু পিছিয়ে পরেছে। মাঝে একবার কুকুরের কান্নার ডাক আর শিয়ালের ডাক শুনতে পেলাম। এদিকে ঝোপঝাড় আছে জানি কিন্তু শিয়াল আছে বলে এর আগে শুনিনি। কুকুরের কান্না আর শিয়াল ডাকের সঙ্গে সঙ্গে আকাশে একবার বিদ্যুৎ চমকে উঠল, বিদ্যুৎ ঝলকের আলোয় ঘড়িতে দেখলাম ঠিক রাত বারোটা বাজে। মুকুল আমাকে ওর কনুই দিয়ে খুঁচিয়ে টাঙ্গাওয়ালার দিকে আঙ্গুল দেখিয়ে আমাকে ঈশারা করে কিছু বলতে চাইল কিন্তু আমি কিছু বুঝতে পারলাম না, তবে এইটুকু বুঝলাম মুকুল হয়ত একটু ভয় পেয়েছে, কারণ তারপর থেকে ও আমার গা ঘেঁসে বসল আর ওর একটা হাত দিয়ে আমার একটা হাত চেপে ধরে রাখল।